165 Homo 2

Debet attendere duo in seipso, scilicet, dignitatem ne vilescat, fragilitatem ne superbiat. Dignitas hominis patet in quatuor.

Primo, in creacione quia factus est ad ymaginem Dei et hoc ligat ad mundiam ne passim proiciat ymaginem Dei in lutum, Gen. [1:27]: *Creavit Deus hominem ad imaginem [suam]*. Et sed, heu, quia in Psal. [48:13]: *Homo, cum in honore* /f. 48vb/ *esset, non intellexit*, etc.

Secundo, in recreacione quia redemptus sanguine Christi et hoc ligat ad humilitatem obediencie. Nam res empta est emptoris non sua. Ideo debet obedire emptori, Rom. 6[:6]: *Vetus homo noster simul crucifixus est, ut destruatur corpus peccati*. Et Rom. 5[:18]: *Sicut per unius* hominis *delictum omnes homines in* dampnationem, etc. Psal.[[1]](#endnote-1) [8:5]: *Quid est homo, quod memor es ejus*? etc. Sed, heu, quia Eccle. 9[:14-15]: *Civitas parva, et pauci viri in ea*; *venit contra eam rex magnus, et vallauit eam*, et sequitur *inventus est in ea vir, sapiens, et liberavit urbem, et nullus deinceps recordatus est hominis illius pauperis*.

Tercio in iustificacione et hoc ligat ad dileccionem eger diligit medicum sanantem saltem vnum membrum. Ergo plus diligendus foret Deus qui sanat totum, Psal. [102:13]: *Quomodo miseretur pater filiorum, misertus est Dominus [timentibus se]*. Gen. 6[:3]: *Non permanebit spiritus meus*, id est, indignacio mea, *in homine* … *quia caro est*. Sed, heu, quia [Psal. 13:2]: *Dominus de celo prospexit super filios hominum, ut videat si*, etc.

¶ Quarto, in beatificacione quia nulla alia creatura corporalis capax est beatitudinis, [1] Tim. 2[:4]: *Uult* Deus homines *salvos fieri, et ad agnitionem [veritatis venire]*. Et hoc ligat perseueranciam boni operis nam posse et nichil facere non meretur, Job 14[:14]: *Putasne mortuus homo rursum vivat*? Eccli. 27[:12]: *Homo sanctus* permanet *in sapientia* *sicut sol*. Sed, heu, quia *periit sanctus de terra, et rectus in hominibus non est,* Mich. 7[:2].

¶ Item, dignitas hominis patet ex hoc quod Deus illustrauit eum dulci luce, scilicet, lumine sensus quo ad corpus, lumine intellectus quo ad animam.

De quo vide infra, capitulo [212] Lux.

Item, fragilitas hominis apparet in quatuor: in natura, in culpa, in ignorancia, in miseria. In natura quidem quadrupliciter. Primo, ex parte corporis quia cum cetere creature facte sunt de purioribus elementis homo tamen de limo, Gen. 2[:7]: *Formavit Deus hominem de limo terre*. Job [30:19]: *Comparatus sum luto, et assimilatus sum faville et cineri*. Lutum efficitur ex aqua et puluere vtroque manente sed cinis efficitur ex ligno et igne vtroque deficient. Quid ergo superbit lutus aut cinis gloriatur.

Vbi dicit Bernardus, quid superbit homo filius terre, pater vermium, frater talparum, tuum robur infirmitas, tue diuicie paupertas. Si ergo, vires in iuuentute, si flores in prosperitate, si fulges pulchritudine, si viges sapiencia, si splendes eloquencia. Juventus senectute proscribitur, prosperitas aduersitate excluditur, febris pulchritudinem expellit, obliuio sapienciam abducit, mors eloquencia finit. Si ergo consideres homo quid permeatus tuos egreditur, nusquam vilius sterquilinium reperies. Ergo humiliemur quia pauperes, quia viles, quia fragiles, quia faciles ad cadendum, debiles ad resistendum. Vide quid herbe et arbores ex se producunt quia flores et frondes, sed tu lubricos et leudes, ille oleum et balsamum, tu vero stercus et sputum. Quid ergo dilatas in fimbrias tuas.

Item, Gregorius, mens viri iusti dolore afficietur si consideret vbi fuit, quia in peccato; vbi est, quia in miseria; vbi non est, quia in nulla gloria; vbi erit, quia in tremendo iudicio. Horum consideracio ligat hominem ad humilitatem, sicut pauo cum respicit pedes deponit caudam, Eccli. 17[:31]: *Omnes homines terra et cinis*.

Secundo, fragilitas hominis patet in natura ex parte anime, quia potens est peccare et hoc ligat ad cautelam. Sic apes volans per ventum capit lapillum in pede ne rapiatur a vento. Hoc non habuit Eua quando consensit diabolo, Eccli. 15[:14]: *Deus ab initio* creauit *hominem, et reliquit* eum *in manu consilii sui*. Sed, heu, quia *Deus* fecit *hominem rectum et ipse* immiscuit *se infinitis questionibus*, Eccle. 7[:30].

Tercio, ex parte compositi, quia potens est mori, et hoc ligat ad timoresitatem. Sic canis cum videt baculum, auis cum videt laqueum formidat, Gen 2[:17]: *Quacumque die comederis, morte morieris*. Sed, heu, quia per peccatum potencia moriendi in actum, Rom. [5:12]: *Propterea …* *per vnum hominem* [Sap 2:24] *mors* intravit *in orbem terrarium*.

¶ Quarto, ex parte omnium istorum, quia impotens est post casum per se reparari, et hoc ligat ad oracionis frequenciam, Psal. [77:39]: *Spiritus vadens et non rediens*.

Item, in statu culpe patet hominis fragilitas quadruplex quia in originali natus sicut granum cum palea, nux cum testa, Job 15[:14]: *Quid est homo ut immaculatus sit*. Immundus, Psal. [7:15] ecce iniqui concepti sumus. Secundo, quia veniali peccato inuolutus, sicut nauicula fluctibus. /f.49ra/ Caro vermibus, Eccle. 7[:21]: *Non est iustus in terra qui faciat bonum*. Tercio, quia pronus ad mortalia sicut ociosum ad rubiginem, vestis ad tineam, generis, scilicet, sensus et cogitacio hominis sunt in malum, sed et hoc ligat et suspectionem et pauorem, Prou. 28[:14]: *Beatus homo qui semper est pauidus.*

¶ Secundo, quia difficilis ad bona ardua, sicut letator ad abstinendum, Rom. 7[:15, 24]: *Non enim quod volo bonum, ago. Infelix homo, quis me liberabit de corpore mortis*. Homo ligat ad iustorum imitacionem, Prou. 27[:17]: *Ferrum ferro* acuitur, *et homo exacuit faciem amici [sui]*.

¶ Tercio, quantum ad ignoranciam patet fragilitas hominis. Nam ignorat homo statum suum futurum, obitum suum, cor alienum. Primo, habet homo ignoranciam sui status, sicut talpa non videt vsque ad mortem, Eccle. 9[:1]: *Nescit homo utrum amore an odio dignus sit*. Hoc ligat ad multiplicem boni operis, sicut homo in causa dubia multiplicat aduocatos, Mich. 6[:8]: *Indicabo tibi, o homo, quid sit bonum, et quid* Deus *requirat a te*, *utique facere judicium, diligere misericordiam, et sollicitum ambulare cum Deo [tuo]*.

Secundo, ignarus est future casus, sicut nauigans in mari, Eccle. 8[:6-7]: *Multa hominis afflictio, quia ignorat preterita, et futura nullo potest scire nuntio*. Et hoc ligat ad consideracionem sui, Eccle. 7[:1]: *Quid necesse est homini majora se querere, cum ignoret quid contingat sibi in vita.*

Tercio, ignorant homo obitum suum et circumstancias ut quando, vbi, quomodo morietur, Eccle. 9[:12]: *Nescit homo finem suum*. Eligat ad contemptum presentis prosperitatis, sicut nauigans proicit temporalia ut saluetur, Matt. 16[:26]: *Quid prodest homini, si universum mundum lucretur, anime vero sue detrimentum patiatur?*

¶ Quarto, ignorat cor alterius, 1 Reg. 16[:7]: *Homo videt* in facie *ea que parent, Dominus autem intuetur cor*. Et hoc ligat ad deuitacionem suspeciosi iudicii, Rom. 2[:1]: *Inexcusabilis es, o homo omnis qui iudicas. In quo enim alterum judicas, teipsum condempnas*.

Item, quarto in miseria patet hominis fragilitas quadrupliciter. Primo, propter penalitatum multiplicacionem, est enim sicut ventilogium, sicut bufo inter dentes trahe, Job. 5[:7]: *Homo ad laborem nascitur*. Et hoc ligat ad pacienciam et spem premii, Job 33[:16]: *Erudiens* hominem *instruit disciplina*. Tob. 3[:21]: *Hoc habet pro certo omnis* homo *qui colit te: quod vita ejus, si in probatione fuerit, coronabitur*.

Secundo, propter mortis certitudinem, nam vita nostra est sicut fumus et vapor deficiens, Psal. [88:49]: *Quis est homo qui vivet et non videbit mortem?* Et hoc ligat ad mortis meditacionem, Eccle. 11[:8]: *Si multis annis vixerit homo … meminisse debet tenebrosi temporis*, etc.

Tercio, propter mortis paupertatem, Psal. [48:17-18]: *Ne timueris cum dives factus fuerit homo* … que *non sumet* secum, etc. Job 27[:19]: *Dives, cum dormierit, nihil secum auferet*.

¶ Quarto, propter dampnacionis periculositatem est enim homo sicut piscis in flumine, sicut captiuus in carcere abaci, id est, facies hominis sicut piscis maris, ibi, enim, maior deuorat minorem.

Item, homo ordinate conuersatur cum ad seipsum, ad Deum, ad proximum recte ordinatur. Igitur, in quantum homo est animal racionale est prudencie susceptibilis qua a brutis discretus, ad seipsum ordinatur. In quantum est animal mansuetum natura, debet esse mitis et humilis qua a superbis distinguitur, ordinatur ad Deum. In quantum est animal sociale habilis ad conuiuendum,[[2]](#endnote-2) ordinatur ad proximum. De primo Eccli. 44[:1]: *Laudemus viros gloriosos*, etc. De secundo Num. 12[:3]: *Erat Moyses mitissimus* homo. De tercio, Eccli. 13[:20]: *Omnis homo simili[[3]](#endnote-3)* suo *sociabitur*.

Item, hominem concernunt tria: nasci in peccato, viuere in periculo, mori in incerto. De primo, homo nascitur in peccato sicut granum cum palea, Eph. 2[:3]: *Omnes, eramus filii ire*. Sicut saluamur per fidem, Eph. 2[:8]: Omnes *salvati* estis *per fidem*. De secundo, homo viuit in periculo sicut nauigans in tempestate, latro quiescens in carcere, Eccli. 8[:6]: *Memento quoniam omnes in correptione sumus*. Ideo debemus viriliter resistere sicut obsessi in castris, Matt. 25[:12-13]: Omnibus *dico Vigilate.* Et Prou. 4[:23]: *Omni custodia serva cor tuum*. Sed, heu, quia Matt. 26[:43]: *Invenit eos* omnes *dormientes*. Tercio, moritur in incerto sicut /f. 49rb/ auis illaqueata non perpendit donec auolet, 1 Pet. 4[:7]: *Omnium finis appropinquavit. Estote* ergo prudentes. 2 Reg. [14:14]: *Omnes morimur, et quasi aque dilabimur*. Ideo, debemus esse parati sicut serui expectantes dominum quando reueretur a nupciis, secundum illud Can. 3[:8]: *Omnes tenentes gladios, et ad bella doctissimi*. Matt. 25[:7]: *Tunc surrexerunt omnes virgines ille*.

¶ Igitur, o homo, si nescis miseriam tuam attende principium meum et finem, Job [14:1]: *Homo natus de muliere, brevi vivens tempore, repletur multis miseriis*. Et Apo. 3[:17]: *Nescis quia miser es, et miserabilis*. Et attendendo principium videbis te impotentem, si medium videbis mundum angustiantem, si finem videbis terram hiantem et demonem astantem.

Legitur de quodam rege qui quesunt a quodam philosopho quinque questiones de hominis condicione, quid est homo, cui similis est homo, vbi est homo, cum quibus conuersatur homo, quomodo se homo in hoc mundo.

¶ Ad primam, respondit homo est mancipium mortis, viator transiens, Eccle. 1[:11]: *Non est priorum memoria*. Sap. 5[:15]: erit *tanquam* in *memoria hospitis unius diei.* Iccirco, bonum esset parare viaticum pro transitu, Ezech. 12[:3]: *Fili hominis, fac tibi vasa transmigrationis*, id est, opera misericordie quibus reficitur anima defuncti.

¶ Ad secundam questionem, respondit similis est aceruo niuis rose matutine et pomo nouo. Nix modico calore resoluitur in aqua de qua genitus est hic homo in putredine terre surgere anima non redit ad primordia elementa, Eccle. 3[:19-20]: *Cuncta subjacent vanitati, et pergunt ad locum vnum*. Item, rosa mane splendet sed vespere marcet, Prou. 31[:30]: *Fallax gratia, et vana est pulchritudo*. Item, pomum pendens in arbore creditur ad perfectum venire, sed verme corumpitur. Ecce triplex miseria in hac similitudine: uite breuitas, forme mutabilitas, subjecta infirmitas.

¶ Ad terciam questionem, vbi est respondit quod in bello multipliciti, quia intra se habet bellum consciencie remordentis si sit in mortali. In corpore habet bellum quatuor elementorum quasi quatuor complexionum. Vnde Augustinus, *De civitate,* libro 9, pax corporis est ordinata partium temperancia. Tercium bellum est exterius ad res concupiscibiles, quibus quanto homo magis inheret, tanto magis elongatur a Deo. Jac. 4[:4]: *Amicitia hujus mundi inimica est* *Dei?* In hoc bello non est securitas quia secundum Psal. [55:2-3]: *Tota die impugnans, tribulavit me…quoniam multi bellantes*.

¶ Ad quartam questionem, respondit quod homo moratur cum septem sociis que sunt fames, sitis, calor, frigus, lassitudo, egritudo, defectio.

¶ Ad quintam questionem, homo se habet sicut lucerna ad ventum, que cito extinguitur sicut sintilla in mari que cito absorbetur, sicut fumus qui cito dispergitur. Nota etiam hic fabulam Edippi quoniam Spinga deuorauit transeuntes que nescierunt responderé ad questionem suam.

1. Psal. ] *add*. ~~per unius~~ F.128. [↑](#endnote-ref-1)
2. conuiuendum ] *add*. ordinatur ad Deum in quantum est animal sociale humilis ad conuiuendum F.128. [↑](#endnote-ref-2)
3. *simili* ] *add*. ~~modo~~ F.128. [↑](#endnote-ref-3)